
Forelsket livvakt

Oversatt av Lena M. Bakke

MINISERIE: MENNENE FRA MADDOX HILL


Skarpt intellekt og kunstneriske sjeler. I Seattles fremste arkitektfirma jobber kun de aller beste. Dette er del tre i Mennene fra Maddox Hill.

Kjære leser.

Jeg liker historier hvor helten og heltinnen har vært hemmelig forelsket i hverandre i årevis. Tilsett det forlokkende forbudte, rør kraftig, og simsalabim, der har du bok nummer tre i serien om Mennene fra Maddox Hill.

For Zack er Ava Maddox Hills populære og vellykkede ungjente, mens han har kjempet seg opp på egen hånd. Han har jobbet for stillingen som sikkerhetsleder i et verdensomspennende arkitektfirma, og han er stolt av prestasjonene sine. Men med Ava blir han stum og klønete. Da Ava trenger hjelp med et sikkerhetsproblem, er det en anledning til å rive muren mellom dem … eller en kruttønne som vil eksplodere? Ingen av dem kan motstå trangen til å finne det ut.

«Hvor lenge har dette foregått?»

Raseriet i Zack Austins stemme sendte Ava Maddox bakover i stolen.

Jøss. Hun hadde oppsøkt kontoret hans for råd. Profesjonell erfaring. Kanskje til og med litt trøst og forsikringer.

Hun hadde ikke kommet for å bli utskjelt som en liten drittunge.

«En stund.» Hun holdt stemmen rolig. «Jeg har lagt merke til Internett-trollene et års tid, men det har virkelig eskalert de siste ukene. Jeg begynte å bekymre meg da jeg kom hjem fra Italia-turen. Og de siste par ukene har det virkelig vrimlet av dem. Så skjedde datainnbruddet. Det blir vel omtrent fem uker da, pluss minus et par dager.»

«Fem uker.» Zacks stemme var rasende. «Fem helsikes uker, Ava. Så lang tid brukte du på å fortelle meg dette.»

«Jeg sier ifra nå.» Avas stemme ble skarpere selv om hun forsøkte å bevare roen. «Det begynte i det små. Som kommentarer på videoene og publiseringene mine på Internett. Spydigheter om kroppen min, seksuelle greier, ’hold kjeft og kom deg ut på kjøkkenet’-kommentarer. Det er synd, men profesjonelle kvinner blir vant til det. Jeg har ikke skjult noe for deg. Jeg blir bare mer hardhudet og prøver å la være å bekymre meg.»

«Og du lot det gå så langt før du sa noe? Seriøst?»

Ava åpnet munnen for å skjelle ham ut, men lukket den. Forsøkte å roe seg.

Kanskje var det ikke så lurt å oppsøke Zack. Sikkerhetssjefen i onkelens arkitektfirma Maddox Hill var helt fra seg. Og Zack Austin var skremmende selv i godt humør.

Hun hadde ikke ventet dette raseriet. Det hun vanligvis følte fra Zack, kunne best beskrives som kjølig misbilligelse. Og den hadde vært enda kjøligere siden den skjebnesvangre kvelden i leiligheten hans seks år tidligere.

Den hun knapt orket å tenke på uten å krympe seg skamfullt.

Men nå tårnet han over henne, med brennende blikk og knyttede hender. Det stikk motsatte av kjølig. Det var nesten skremmende.

«Det begynte for omtrent et år siden, på en klageside», fortalte hun med rolig stemme. «Det er nettsteder hvor folk anonymt kan trakassere alle som har gjort dem sinte. Jeg forsøkte å få slettet postene, men det er nesten umulig uten å betale dem. Og jeg gir ikke de blodsugerne penger. Jeg har snakket med politiet flere ganger, men det er ikke mye de kan gjøre ettersom jeg ikke kan bevise at jeg er i fysisk fare eller lider økonomisk tap.»

«Synes de ikke dette tyder på fysisk fare?» Zack dolket bildet med fingeren. Hun hadde tatt det samme morgen med mobilen sin.

Hore var sprayet på garasjen hennes med store, røde bokstaver. De som hatet henne, visste hvor hun bodde.

«De etterforsker det selvsagt», sa Ava. «Men så langt har det bare vært giftige styggheter. Ingen lovbrudd.»

«Jeg setter umiddelbart cybersikkerhetsteamet på saken», sa Zack. «Sophie er snart tilbake fra Italia. Hun må gjøre dette til sin førsteprioritet.»

«Hun vil neppe lykkes», sa Ava. «Hvem de nå er, så er disse folkene dyktige. Jeg har fått noen datakyndige venner til å se på saken, og de sier at de som legger ut dette, alltid skjuler IP-adressen og sletter metadataene sine.»

«Vi får se», sa Zack mørkt.

«Jeg prøvde å bevare optimismen til i dag morges», innrømte Ava. «Postene var ekle, og de var lagd for god søkemotoroptimalisering, men jeg har en solid Internett-profil og masse innhold publisert fra før, så de kom aldri veldig høyt i søkemotorresultatene. Men i går ble jeg hacket, og kanalene mine på sosiale medier ble oversvømt av denne dritten. Og så i morges vandalismen. Etterforskeren jeg har hatt kontakt med, forslo et overvåkningskamera. Som jeg allerede har, men det har ikke fungert, og jeg har vært for travel til å få fikset det. Jeg skal selvsagt ordne det snarest mulig.»

«Fungerer ikke overvåkningskameraet ditt?» Zack virket nærmest fornærmet. «Herregud, Ava. Jeg sender over noen med en gang for å installere systemet.»

«Slapp av. Jeg kan fikse det selv.»

«Du har ikke fikset noe, så vidt jeg kan se. Jeg burde ha visst om dette med det samme den første ekle kommentaren dukket opp. Og mens broren og onkelen din er borte, har jeg ansvaret for …»

«Ingenting.» Stemmen hennes lød høyt nok til å høres utenfor den lukkede kontordøren hans. «Du har ikke ansvaret for noe, Zack. Jeg er en voksen kvinne. Jeg har mitt eget firma. Jeg har snakket med politiet. De tror ikke at jeg er i noen fare, men har sagt at jeg bør være forsiktig, og det skal jeg. Jeg kom bare til deg av ren høflighet, for å holde deg oppdatert.»

Han bladde gjennom bildene og skjermdumpene på nettbrettet hennes igjen. «Du har vel gitt alt dette til politiet?»

«Selvsagt. Jeg har dokumentert alt fra begynnelsen.»

«Fy flate», mumlet han. «LyvendeUtroHorer. SlemmeJenterRapporter. Det gjør meg rasende at disse drittsekkene kan publisere hva de vil. Uten faktasjekk.»

«Og uten ansvar», sa hun. «Nettstedene svarer ikke på e-poster. Det er et mareritt.»

Zack stoppet ved en publisering, som var lagt ut på HunErEiHore-nettstedet. Et ganske usexy bilde av henne, med hornbriller, bustete hår og vidåpen munn, som om hun kjeftet på noen. Over hodet hennes var det skrevet: Bedrager. Svindler. Hore.

I teksten nedenfor sto det: ’Denne narkomane og perverse hora prøver å fremstå legitim. Hun utgir seg for å være PR-ekspert. Ikke fall for det. Hun er bare søppel. Husk … du ble advart.’ Blazon PR & Branding Specialist sin Gilchrist House-adresse, samt all kontaktinformasjonen deres, var inkludert.

Alt fikk angsten til å stige til uante høyder. Hun ville ha søkt støtte hos broren, Drew, eller bestevenninnen, Jenna. Men de var tilfeldigvis på bryllupsreise. Hun kunne til og med ha betrodd seg til den humørsyke og vanskelige onkelen, Malcolm, men han var også borte. Han var i Italia for å bli kjent med sin nyoppdagede biologiske datter, Sophie Valente. Ava ville ikke forstyrre dynamikken i det gryende forholdet. Faktisk hadde hun dratt til Italia selv i begynnelsen, for å gjøre sin egen vurdering av Sophie, og hun hadde konkludert med at Sophie var fantastisk. Sterk, snill, morsom, smart. Absolutt en kusine verd å ha.

Men det var ikke gøy å være alene med dette problemet. Hun så seg stadig over skulderen, og hun følte seg nervøs og sårbar, selv i sitt eget låste hus.

Så nå sto hun her med Zack, sikkerhetseksperten. Men uttrykket hans fikk henne til å tvile på hvor lurt det var å si noe. Hun hadde fryktet at han skulle mene at hun overdrev situasjonen. Men nå måtte plutselig hun roe ned ham.

«Det gjør meg så rasende at jeg vil drepe noen», sa Zack.

«Eh … jeg setter pris på omtanken din», sa hun forsiktig. «Men ikke gjør det. Jeg har nok problemer allerede.»

Zack knurret irritert og gikk bort til vinduet med utsikt mot Seattle sentrum, som glitret i mørket. Det ga henne en kjærkommen utsikt til en bred, muskuløs rygg ikledd en ettersittende hvit skjorte. Og de lange, sterke beina. Dressbuksene klynget seg til den stramme, praktfulle bakenden. Jøss.

Det var irriterende at hun la merke til det. Men til tross for kulden og det beinharde blikket, syntes hun allikevel fyren var latterlig sexy.

Håret hans var nærmest militært kortklippet, en påminnelse om utenlandsoppdragene hans i Irak, som marineinfanterist. Det var der han traff broren hennes, Drew Maddox, firmaets administrerende direktør, og Vann Acosta, økonomidirektøren. En trio av strebere, klar for å overta verden, på en god måte. Drew og Vann hadde latt håret vokse mer ut igjen, men ikke Zack. Han hadde fortsatt den sexy soldatutstrålingen. Hver gang hun så den muskuløse nakken og det kortbarberte brune håret, lurte hun på hvordan det ville føles å berøre det.

Men hun hadde aldri klart å sjarmere fyren. Kanskje var det derfor hun var så betatt av ham. Hvor perverst og selvplagende var ikke det?

Og den sinnssyke kvelden seks år tidligere hjalp ikke. Hun kunne fortsatt ikke fatte at hun hadde dratt til leiligheten hans. Han hadde blandet en mugge med margaritas, og hun hadde slukt drinker til hun ble modig nok til å prøve seg. Prøve å kysse ham.

Det var alt hun husket. Hun hadde våknet i sengen hans neste morgen, fullt påkledd, med et teppe over seg. Dundrende hodepine. Han hadde lagd kaffe, satt en boks smertestillende på benken ved siden av den og dratt på jobb. Ikke et ord, ingen meldinger, ingen telefonsamtale. Ingenting.

Zach hadde aldri nevnt det. Og på seks lange år hadde hun aldri våget å spørre hva som egentlig skjedde den kvelden.

Ikke rart han var kald. Misbilligende. Bare gudene visste hva han mente om henne.

I årevis hadde hun forsøkt å overbevise seg selv om at Zack ikke var typen hennes. Ikke mentalt, ikke følelsesmessig, ikke fysisk. Han var altfor stor, for det første. Røffe trekk, stort hode, bredt ansikt, firskåren kjeven. Den dype, hese stemmen bjeffet vanligvis ordre til noen. Lysegrå skarpe øyne, som smalnet mistenksomt hver gang hun var i nærheten. En bister, lukket munn. Hun hadde sett ham smile. Bare ikke til henne.

Allikevel, med den skjeve, klumpete nesen og den lyse stripen gjennom et av de tykke øyenbrynene, så han ut som han burde være ikledd full stridsbekledning, med en M-4 karabin slengt over skulderen. Han hadde den røffe og alltid beredte krigerutstrålingen, selv i skreddersydd dress.

Han hadde gjort det klart at han anså det hun gjorde for Maddox Hill, med PR og kontroll av sosiale medier, som bortkastet liksomarbeid, et tidsfordriv. Onkelen hennes var firmaets grunnlegger, og storebroren var administrerende direktør, så nepotisme, ikke sant? Når hun ble bedt om å jobbe som PR-rådgiver, var det bare for å glede den lille, rike piken. Og holde henne unna bråk.

Hun aktiverte det indre mantraet hun alltid brukte overfor Zack.

Gjenta etter meg. Du trenger ikke å bevise noe for denne mannen.

Jepp, bra hun ikke trengte Zack Austins bifall for å gjøre jobben sin. For å utmerke seg på sitt fagfelt faktisk.

«Hvilken etterforsker snakket du med i politiet?» spurte han.

«Kriminaletterforsker Leland MacKenzie. Men du trenger ikke å involvere deg.»

Han snudde seg mot henne. «Jeg foretrekker å være involvert. Hvis dette eskalerer, vil jeg koordinere alle tilgjengelige ressurser for å finne dette ekle avskummet.»

Stemmen hans var så brutal at hun skvatt. «Ikke overreager nå.»

«Drittsekken var utenfor huset ditt i natt mens du sov. Uten annet enn en lås mellom ham og deg. Hva slags låser har du på døren?»

«Det er bare en, men den ser stor og solid ut», forsikret hun ham. «Jeg sender deg et bilde når jeg kommer hjem.»

«Du skal ikke hjem», sa han. «Ikke alene, i hvert fall. Du drar ingen steder alene før denne kjeltringen er knust.»

Ava holdt opp hendene. «Zack, ta et dypt åndedrag.»

«Ikke tull med meg. Jeg vet hva spesialiteten din er, men ikke i dag.»

Ava hev seg opp. «Spesialiteten min? Hvor i helvete kom det fra? Når har jeg tullet med deg?»

«Beklager, det kom ut feil. Men dette er dødsalvorlig, og jeg kan ikke la deg …»

«Jeg vet det! Men det er bedre at jeg håndterer det selv enn å se deg gå fra vettet! Jeg stikker nå, Zack.»

Zack stilte seg mellom henne og utgangen. «Vent.»

«Nei.» Hun glodde olmt opp på ham. Pokker, mannen var høy. «Flytt deg.»

«Ava.» Stemmen hans var roligere nå. «Nei.»

Det ga henne gysninger å høre den dype, hese stemmen si navnet hennes. Og det gjorde henne enda sintere. «Det avgjør ikke du», freste hun. «Ikke tving meg til å skape bråk. Det ville bli pinlig for oss begge.» Hun ga ham sitt skarpeste blikk. «Jeg sverger at jeg kommer til å hyle.»

Zack rikket seg ikke. «Jeg burde ikke ha sagt det. Det var urettferdig.»

Hun lo kort. «Ja vel?»

«Unnskyld», sa han hest. «Det er bare … Denne situasjonen påvirker meg veldig.»

Hun svelget. «Meg også», erkjente hun.

«Sett deg, er du snill», ba han. «La oss snakke om dette som normale mennesker.»

Da baken hennes traff stolsetet, innså hun at mannen hadde brukt tankemagi og karisma for å lokke henne tilbake.

Hun grep armlenene. «Jeg bør gå nå.»

«Du må forstå at jeg ikke bare kan la dette ligge», sa Zack. «Jeg har kanskje ikke ansvaret for valgene eller oppførselen din, men som sikkerhetsleder i Maddox Hill, har jeg ansvaret for tryggheten din, og det ansvaret tar jeg på alvor.»

Han forhekset henne. De intense øynene. Skjeggstubben som ville være som fint sandpapir, hvis hun strøk fingrene over den. Hun måtte stanse dette. Nå.

«Zack», sa hun. «Det har vært en lang dag, så vær tydelig. Unnskylder du deg eller trakasserer du meg? For det virker ikke som du kan bestemme deg.»

Det fikk ham mirakuløst nok til å smile. Det var kort og flyktig, men hun så det, og det fikk frem utrolige smilehull.

«Jeg ber om unnskyldning», sa han. «Og jeg setter grenser. Respektfullt.»

Hun snøftet. «Så grenser kan settes respektfullt? Jeg trodde det vanligvis ble gjort med makt. Som jeg ikke er i humør til.»

Han studerte henne ettertenksomt.

Hjertet hennes dunket hardt. Fordi han hadde smilt og viste så mye intens interesse. Hun reagerte på ham akkurat som det tåpelige, oppmerksomhetssøkende neket han allerede trodde hun var.

Ta deg sammen, jente. Vær tøff. 

Hun måtte hente frem alt motet sitt, men hun klarte å presse frem et kjølig, distansert smil og grep nettbrettet. «Jeg tar det, takk.» Hun stakk det i vesken og reiste seg. «Sett så mange grenser du vil. Jeg må komme meg videre. Farvel.»

«Klokken er tjue på ni. Hva har du fore så sent på dagen?»

Hun trakk på skuldrene. «Det angår ingen andre enn meg.»

«Med fare for å vike uhøflig, det angår meg også nå. Og timeplanen din for kvelden har akkurat forandret seg.»

Hun blunket. «Virkelig? Godt å vite.»

«I kveld skal vi gå gjennom livet ditt med mikroskop og pinsett. Jeg vil vite om alle som kan være sinte på deg. Misfornøyde ansatte, yrkesrivaler, ekskjærester, sjalu kjærester til ekskjærester, avviste fyrer som ville bli kjærester. Alle som måtte være sinte. Uansett hva du planla i kveld, er det avlyst. Du unnslipper ikke meg før vi har fikset dette.»

Ava var forbløffet. «Unnskyld?»

«Du hørte meg.» Øynene hans strålte hardt.

Hun forsøkte å puste, men fikk ikke inn noe luft. Hun hadde ikke forventet denne intense, uforsonlige, veldig vanskelige versjonen av Zack Austin.

«Har jeg forstått dette riktig?» spurte hun. «Du vil ha en fullstendig liste over alle som kanskje måtte mislike meg, før leggetid? Det skjer ikke.»

«Gjør du folk forbannet så ofte?»

«Ja», sa hun. «Blazon tar alle mulige oppdrag, og noen av prosjektene er kontroversielle. Jeg forsøker å skape viral blest om dem, og ofte lykkes jeg. Å skape sterke følelser er yrkesknepet mitt. Det er uheldigvis en naturlov at hver gang du forsøker å forandre noe stort, vil noen bli forbannet. Spesielt hvis du er kvinne.»

Zack virket forbløffet. «Forandre hva da? Jeg trodde jobben din var å forbedre Maddox Hills søkemotoroptimalisering og fremme profilen vår på sosiale medier. Hva er kontroversielt med det?»

Herregud, hvor skulle hun begynne? «Maddox Hill er bare en liten del av det jeg gjør, Zack», forklarte hun tålmodig. «Jeg er rådgiver, Blazon har mange forskjellige kunder. Maddox Hill er bare en av dem.»

«Akkurat», sa han. «Jeg visste ikke det.»

«Du lærer noe nytt hver dag», sa hun. «Hvis du følger med.»

Blikket hans låste seg på hennes. Sekundene tikket forbi.

«Jeg følger med nå.» Han satte seg bak pulten med korslagte armer. «Fortell meg om de andre kundene. Så langt tilbake du kan huske.»

«Da ville vi bli her til morgengry, og bare så vidt ha kommet i gang», advarte Ava. «Jeg har mange ting på gang. Alle prosjekter er forskjellige. Vi forteller historier om produkter eller tjenester, på alle måter eller plattformer som skaper gjenklang hos målpublikumet. Vi designer også messeutstillinger. Etter en jobb jeg hadde for et par år siden. Jeg er fortsatt partner med folkene som produserer og leverer de fysiske standene. Men det jeg egentlig elsker, er å lage videoer. Det vil jeg fokusere på.»

«Slik som dem du lagde for Jenna, for Arm’s Reach?»

Ava var overrasket over at han kjente til dem. Hun hadde lagd videoene for å hjelpe bestevenninnen og nå svigerinnen, Jenna, en ingeniør som lagde innovative protesearmer. «Nettopp. De blir mer som dokumentarfilmer. Jeg vurderer å ansette folk så jeg kan konsentrere meg om det. Når dette troll-problemet er løst, selvsagt.»

«Hvor mange av disse videoprosjektene har du gjort?»

Hun trakk på skuldrene og forsøkte å telle. «Jeg vet ikke. Minst seks eller sju det siste året. Kanskje femten til i de tre forutgående årene.»

Han dunket fingrene ettertenksomt mot pulten. «Vi må få spist middag», sa han. «Skal jeg bestille noe eller vil du gå ut?»

Plutselig slo det Ava. Hun hadde båret på den ekle, tunge følelsen så lenge. Uansett hva hun gjorde i løpet av dagen, bekymret hun seg konstant over de giftige kommentarene og dem som hatet henne på nett. Raseriet, frustrasjonen, angsten … det var som en kald stein inni henne.

Men etter at hun kom inn i dette rommet med Zack, hadde hun ikke følt den kalde tyngden. Hun hadde mange følelser, men ikke den.

Og denne svimlende, farlige gleden var mye morsommere.

Men det betød ikke at hun var modig nok til å henge sammen med Zack Austin i Maddox Hill-bygningen hele kvelden, kun omringet av mørke og stillhet.

«La oss gå ut», sa hun. «Vi kan snakke på restauranten.»

«Greit. Hva foretrekker du? Italiensk, biffhus, sushi, fusion?»

«Alt funker», sa hun. «Overrask meg.»

Han trykte på intercomen «Amelia? Er du fortsatt der?»

«Akkurat på vei ut», svarte assistenten hans.

«Før du går, kan du få bestilt middag for to et sted? I nærheten. Noe rolig, fortrinnsvis med båser. Vi er klare til å gå nå.»

«Skal se hva jeg får til», sa Amelia.

«Takk.» Han møtte Avas blikk igjen. «Ring nå.»

«Ring hvor?» spurte hun.

Øyenbrynene hans trakk seg sammen. «For å avlyse kveldsplanene dine.»

Hun lo nesten. Kveldsplanene hadde vært å dra tilbake til Blazon-kontoret for å fullføre noe papirarbeid før messen, og så bestille en bil for å kjøre henne hjem. Så kanskje litt yoghurt og frukt og deretter i det minste forsøke å sove, selv om hun neppe ville lykkes.

Og Zack trodde hun skulle ut og feste i en glitterkjole. Fordi hun var så vill.

Hun ville nesten la ham fortsette å leve i troen, men orket ikke å lyve.

«Ingen planer», innrømte hun

Blikket hans smalnet. «Bra.»

Den røffe tilfredsheten i det ene ordet var som en fysisk berøring. Det antente et stort fyrverkeri inni henne. Berusende glede som holdt dårlige følelser unna.

Pokker. Det var bare kroppskjemi. Et billig triks. Endorfiner som summet gjennom kroppen. Det var en virkelig forferdelig idé. Hun ville føle seg verre etterpå enn tidligere.

Men i Zacks nåværende humør, klarte hun ikke helt å riste ham av seg. Så pokker heller.

Hun kunne like gjerne nyte det.

«Ingen vin», sa Zack bryskt til servitøren før han innså hvor stivt og formelt det virket. «Til meg, selvsagt», sa han til Ava. «Du må gjerne bestille det. Jeg drikker aldri når jeg jobber.»

«Bra for deg.» Hun smilte mot servitøren, som ifølge navneskiltet på skjorten het Martin. «Jeg tar et glass rødvin, takk.»

«Jeg har en nydelig 2016 Romanée-Conti», fortalte Martin henne.

«Høres bra ut.» Hun ga servitøren det blendende smilet som fikk menn til å knele. Martin vaklet vekk, sikkert for å gå på vegger og bord.

Og Zack bare satt der, stum. Når Ava Maddox var i nærheten, ble han alltid sånn. Hun ga ham det blikket. Store, intelligente blå øyne som så rett gjennom ham.

Restauranten hadde en dempet atmosfære, og de satt innerst i en hjørnebås. Nå var utfordringen å løpe i gang hjernen, i stedet for bare å stirre, fordi hun var så vakker i gjenskinnet fra stearinlysene.

Hun bare ventet, tålmodig. Som om hun var vant til at menn ramlet ut av tankerekken når de møtte blikket hennes. Som om hun var vant til å gi de stotrende stakkarene litt tid til å ta seg sammen.

Mobilen hennes ringte, og hun ga ham et unnskyldende blikk da hun kikket på skjermen. «Beklager, må ta denne. Et øyeblikk.» Hun tastet på skjermen og holdt mobilen mot øret. «Ernest? Takk for at du ringer tilbake. Er du fortsatt på kontoret? … Ja? Kunne du få en drosje til å svinge innom Mathesson Pub og Grill på hjemveien? … Ja, jeg trenger laptopen min. Jeg snakker med Maddox Hills sikkerhetssjef om trakasseringen på nett … ja, jeg vet det, men allikevel … mm. Ok, takk. Du er helten min. Vi sees.»

Hun la fra seg mobilen. «Ernest er assistenten min. Han kommer med laptopen min så jeg kan vise deg listen over Blazons prosjekter de siste årene.»

«Det overrasker meg at du ikke alltid har med deg laptopen», sa han.

«Vanligvis har jeg det», sa hun. «Men jeg planla å dra tilbake til kontoret i kveld. Jeg har en hektisk helg foran meg. Ernest og jeg skal fly ned til Future Innovation-messen i Los Angeles i morgen. Det er en veldig stor greie.»

Zack kunne ikke skjule irritasjonen. «Reise til Los Angeles? Dra tilbake til et tomt kontor sent på kvelden? Dra hjem alene? Med alt som foregår?»

Ava sukket. «Gilchrist House, der hvor kontoret ligger, har dørvakt døgnet rundt. Og jeg ville bestille en bil som kjører meg fra dør til dør. Jeg er ingen idiot.»

«Det påsto jeg heller aldri.»

«Jeg er ikke i noen fysisk fare», forsikret Ava ham. «Virkelig. Dette er bare den nye normalen. Den usiviliserte, moderne elektronikkalderen. Den er stygg og motbydelig, men jeg må bare venne meg til det.»

«I helvete heller», sa han. «Nye normalen, du liksom. Jeg skal fortelle deg hva som er normalt. Når jeg finner denne forbannede drittsekken, skal jeg knuse ham.»

Ava ga ham det smale, nervøse blikket som han nå gjenkjente. Det var et signal om at han var uprofesjonell og altfor intens. Gjorde det personlig.

Han skremte henne.

«Jøss, Zack», mumlet hun. «Reaksjonen din overrasker meg.»

«Hvorfor det? Denne situasjonen er skammelig. Hvorfor overrasker det deg at jeg er forferdet?»

Blikket hennes gled vekk. «Du har aldri tatt meg på alvor før, så hvorfor skulle du plutselig gjøre det nå?»

«Beklager hvis jeg har gitt deg det inntrykket», sa han anstrengt. «Det var ikke meningen.»

«Ikke vær slik», sa hun lett. «Jeg er vant til det. Jeg irriterer mange mennesker. Jeg blir bare for mye for dem. Drew maser alltid om at jeg må dempe meg litt. Og jeg prøver virkelig. Men det fungerer ikke. Alt bare raser ut.»

«Han burde ikke gjøre det», sa Zack innstendig.

«Burde ikke hva?»

«Drew. Han burde ikke mase om at du må dempe deg.»

Øynene hennes ble store. «Å … jeg mente ikke å hisse deg opp.»

«Men jeg hisser meg for pokker opp. Jeg er rasende, Ava. Den kloakkrotta som plager deg? Han har ikke engang rett til å se på deg og i hvert fall ikke drive med sånt drittprat. Jeg blir rasende når jeg ser kvinner behandles slik. Du fortjener det ikke, for du har virkelig gjort deg fortjent til respekt.»

For første gang virket Ava stum. Hun så vekk, og håret falt forover. Det ble stille et øyeblikk, og først da hun trakk frem et papirlommetørkle fra vesken, forsto han forferdet at hun gråt.

«Herregud», sa han. «Var det noe jeg sa?»

«Ja, faktisk.» Hun pusset nesen. «Det var så utrolig godt å høre akkurat nå, Zack. Etter alt det ekle som er skrevet om meg. Så takk for det.»

«Ingen årsak», sa han forvirret. «Er det sikkert at det går bra?»

Hun kastet på håret og ga ham et beroligende smil. De lange, svarte øyevippene var våte av tårer rundt de nydelige, maskarasvertede øynene.

«Jeg hadde ikke tillatt meg å føle på hvor mye trollingen plagde meg», sa hun og tørket øyensverte. «Selv om det er dumt og ubetydelig, følte jeg meg svertet. Så sa du akkurat det rette. Da følte jeg meg bedre. Renere.»

Snakk om hell i uhell. Å si akkurat det rette for at en sexy, elegant, fascinerende kvinne skulle føle seg bedre? Det hadde han aldri blitt anklaget for før. Han tok det som en seier.

«Jeg burde ikke ha blitt opprørt», fortsatte Ava. «Det er en del av pakken.»

«Hæ? Trakassering på nett?»

«Å få fiender generelt», sa hun. «Hvis du prøver å skape forandring, får du noen sånne. Og jeg liker at folk liker meg. Jeg prøver å være venn med alle. Jeg prøver å være tykkhudet, men denne gangen ble jeg påvirket.»

«Så dette har skjedd før?» Igjen var han forferdet.

Hun smilte og snufset i papirlommetørkleet. «På en mye mindre skala», sa hun. «Det har aldri vært så ille. Det begynte for omtrent fire år siden, mens jeg jobbet på Colby Hoyt-saken.»

«Navnet høres kjent ut», sa han

«Saken fikk mye presseomtale. Han ble dyttet ned trappen og brakk nakken. Han beskyldte kjæresten, Judy Whelan, for å ha dyttet ham, og hun endte i fengsel for overfall. Men ingen visste sannheten, for hun hadde en hjerneskade som påvirket hukommelsen, en skade Colby hadde påført henne. Advokatene hans knuste Judys offentlige forsvarer, og alt gikk til helvete. Men en av Judys venninner var romvenninnen min på universitetet, og hun ba meg om hjelp. Vi spredde sannheten utover hele nettet. Den offentlige interessen steg, saken ble åpnet, og nå er Judy fri, og Colby soner en straff på femten til tjue år. Og masse sinte troll på anonyme meldingsnettsteder mente at Colby ble feilaktig dømt. De liker å fortelle meg hva de føler. Ofte, og i veldig sterke, detaljerte ordlag.»

«Jeg husker Hoyt», sa Zack. «Ekkel fyr. Hvite øyenbryn og vipper.»

«Ja, det var ham. Det var da trollingen begynte i kommentarfeltene. For et år siden kunne Colby søke om prøveløslatelse, men Judys venner kjempet imot. Så vi sendte ut videoen igjen, og prøveløslatelsen hans ble avslått. Det var da meldingene på klagenettstedene begynte å dukke opp. Jeg lurer på om det er en forbindelse.»

«Det skal jeg finne ut av», sa Zack da servitøren kom tilbake.

Fyren stirret på Avas bryst da han satte flere tallerkener foran dem, og ga henne sitt mest strålende smil. «Her er et utvalg av dagens forretter. Fritert asparges med bacon. Portobello-sopp med ostefyll. Pannestekte tesalvie- og flaskegresskar-melboller.»

Ava stirret storøyd på all den fristende fingermaten. «Jøss. Er disse til noen andre? Jeg tror ikke vi bestilte …»

«Restauranten spanderer», sa Martin.

«Jøss, takk», svarte Ava. «Så snilt. Det ser herlig ut.»

Zack stirret irritert etter Martin da han gikk. «Skjer dette ofte?»

«Gratis mat, mener du?» Ava trakk på skuldrene og stakk en melbolle i munnen. «Noen ganger. Disse er virkelig gode. Prøv en før jeg spiser alle.»

Den irriterte lyden som unnslapp ham, fikk henne til å skjule et smil bak servietten sin. Han underholdt henne visst. Som et Vaudeville-lystspill.

Dette var så vanskelig. Han hadde balansert på stram line i flere år. Helt siden han først møtte henne, da hun knapt var mer enn en blåøyd mindreårig. Bestevennens lillesøster, som alltid deltok på fester og høytider og grillsammenkomster. Den perfekte lille gullhårete prinsessen som stjal all oppmerksomhet.

Hun hadde virket som et helt annet vesen for ham. Født rik, noe han ikke var, men det var mye mer enn det. Hun var tildelt alle mulige begavelser fra fødselen av. Hun var smart, elegant, talentfull, kultivert, morsom. Hun hadde en nydelig kropp. Hun glitret og strålte.

Hun var så helsikes vakker at han slet for ikke å måpe mot henne, som den forvokste West Virginia-guttungen han opprinnelig var, til tross for den flotte dressen og tittelen. Han var så voldsomt oppmerksom på den store, skjeve nesen sin, som ble brukket i et barslagsmål. Knivarret som skar gjennom øyenbrynet. Suvenirer fra da han fikk juling som liten. For ikke å snakke om alle krigsskadene fra Irak. Ikke at hun dømte ham for det, selvsagt. Men det var bare enda en ting som fremhevet forskjellene mellom dem.

Hun virket alltid i forsvarsposisjon overfor ham. Kanskje skyldtes det den kvelden for seks år siden, da hun ble full hjemme hos ham og så gråt seg i søvn i armene hans.

Han tenkte fortsatt på timene da han bare stirret på det sovende ansiktet hennes.

Hun var sikkert forlegen. Sint på seg selv for den dårlige dømmekraften.

Og han måtte fokusere på noe eksternt, noe som ikke var Ava. Han fant notatblokken i vesken sin. «La oss sette i gang. Kan du ramse opp alle …»

«Ava! Der er du!» Det var en ung, mager fyr med blondt hår og runde briller. Måtte være Ernest, assistenten.

Ernest plasserte laptopen på bordet og lente seg forover for å lukte på forrettene. «Mmm, de ser gode ut.»

«Prøv en», sa Ava. «De er herlige.»

Ernest stakk en fritert asparges i munnen og sukket salig. «Jøss. Jeg tror jeg trenger en hel tallerken med disse.»

«Jeg spanderer. Sett det på kredittkortet mitt», tilbød Ava ham. «Det minste jeg kan gjøre.»

«Tusen takk! Det skal jeg!» Ernest spiste en melbolle. «Nam. Så, skal jeg stikke innom hos deg klokken halv sju?»

«For hva da?» spurte Zack.

Ernest snudde seg mot ham. «Flyplassen», sa han. «Vi skal fly til Los Angeles og Future Innovation-messen. Bloom-brødrene er nominert til hovedprisen, for sin nye jordinokulasjonsprosess som hindrer ørkenspredning. En halv million dollar. Det ville være helt utrolig hvis de vant.»

«La oss si sju», sa Ava.

«Nei», sa Zack og snudde seg mot Ernest. «Glem hentingen. Jeg kjører henne direkte til flyplassen, så treffer vi deg der.»

Ava så forvirret ut. «Hæ? Du skal gjøre hva?»

«Du er ikke hjemme alene i natt», informerte han henne «Det er ikke trygt.»

«Virkelig? Og hvor skal du være?» Ernests øyne lyste utspekulert.

«Det finner vi fortsatt ut av», sa Zack.

«Jeg finner ut av det, Zack», sa hun bryskt. «Sist jeg sjekket, tok jeg fortsatt slike avgjørelser selv.»

«Bare sett ham på plass, Av!» Ernests blikk spratt mellom dem.

Ava sukket frustrert og viftet med hånden. «Gå og bestill maten din, Ernest. Jeg ringer deg i morgen og forteller hva som skjer.»

«Greit.»

Ernest ble stående forventningsfullt, med et glimt i øyet som irriterte Zack. «Ha en fin kveld», sa han megetsigende.

Ernest virket himmelfallen. «Sees i morgen!» Han viftet med øyenbrynene til Ava. «Mor deg!»

Ava la fingrene mot tinningen da han var borte. «Pokker», sa hun grettent. «Jeg trengte ikke det, Zack.»

«Mener du fortsatt at det er greit å løpe rundt som om alt er normalt? Jobbe sent, komme hjem sent, sove alene, fly tvers over landet …»

«Dette er jobben min!» freste hun. «Jeg lar ikke noe tanketomt troll forstyrre den! Og det får ikke du heller!»

«Så jeg er i samme kategori som et tanketomt troll?»

Hun himlet med øynene. «Slutt. Du vet godt at jeg ikke mente det. Men jeg vil leve akkurat slik jeg ønsker. Og jeg nekter å …» Hun stoppet da servitøren nærmet seg.

«Entrecôte til deg, sir, og laks til deg!» Martin plasserte rettene foran dem.

Zack ventet til servitøren forsvant før han fortsatte. «Du skal ha livvakt døgnet rundt til jeg finner ut av dette. Men jeg kan ikke skaffe det på så kort varsel, så i kveld og i morgen må du nøye deg med meg. Gi meg flyavgangen så jeg kan sende den til Amelia. Hun må snarest skaffe meg en billett.»

«Nøye meg med deg? Skal du fly til Los Angeles med meg? Seriøst?»

«I normale tider ville den opplagte løsningen ha vært at du bodde hos onkelen din på Vashon Island», sa Zack. «Han har dyktige ansatte og et godt sikkerhetssystem. Men han er ikke her, og det er ikke Jenna eller Drew heller. Så jeg tar ansvar.»

Zack innså plutselig at han ikke ante om Ava kanskje hadde en kjæreste som kunne mislike at han var i huset hennes over natten. «Med mindre … eh … du har en annen … venn», sa han stivt. «Som kunne være hos deg. I natt.»

«Nei, jeg vil ikke plage noen av vennene mine med dette», sa hun. «Andre enn deg, da. Jeg vil ikke fremstå som sutrende eller feig.»

«Du er ingen av delene», fortalte han. «Tvert imot. Så? Hos deg eller meg?»

Han angret umiddelbart på ordene. De hørtes altfor tvetydige ut. Heldigvis reagerte ikke Ava, for hun var altfor opptatt med å riste på hodet.

«Zack, nei. Jeg drar hjem. Til livet mitt. Dessuten er du Maddox Hills sikkerhetssjef. Du er en travel fyr med en krevende jobb, og du har ikke tid til å være livvakt for meg.»

«Det avgjør jeg selv», sa Zack.

«Jeg verdsetter engasjementet ditt. Vi tar et møte når jeg er tilbake fra Los Angeles, og da kan vi begynne på listen min. Ok?»

«Du skal ikke være alene i natt. Ferdig diskutert.»

«Du forstår ikke.» Ava ristet frustrert på hodet. «Det avgjør ikke du.»

«Jeg vokter deg til sikkerhetsfolkene dine er på plass, ellers må jeg faktisk ringe Drew akkurat nå og fortelle ham om situasjonen», fortalte Zack henne. «Han er … på Bali nå, vel? Jeg husker ikke helt. Deretter ringer jeg Malcolm i Italia og forteller ham det også. Jeg vet ikke helt tidsforskjellen, men jeg bryr meg egentlig ikke. Dette er en krisesituasjon.»

Ava måpte av raseri. «Det ville du ikke.»

«Jo visst.» Zack fant frem mobilen og søkte frem Drews mobilnummer. «Din avgjørelse», sa han.

«Men du kan ikke! De vil få anfall og skynde seg hjem!»

«Med rette», sa han. «Det ville jeg gjort, hvis det var min søster eller niese.»

«Men dette er Drews bryllupsreise!» sa hun. «Og Malcolm blir endelig kjent med Sophie. Det er viktig! Jeg vil ikke forstyrre det!»

«Ja, det ville virkelig være synd», vedgikk han.

«Du herser med meg», sa hun.

«Kanskje. Men jeg vil involvere familien din, hvis det er nødvendig for å holde deg trygg. Vi står alle i dette sammen.»

Ava virket rasende, men synd for henne. Sikkerheten hennes var viktigere enn bifallet hennes

Den dødelige stillheten strakte seg ut. Ava spiste sint og overså ham fullstendig. Han fokuserte på biffen sin.

Men det varte bare noen minutter. Da ryddegutten hentet tallerkenene deres, var det ingenting annet å fokusere på enn samtalen hun nektet å ha.

Martin dukket opp igjen, denne gangen med et fat fullt av små desserter. «Jeg tenkte kanskje dere ville prøve dessertmenyen vår», sa han til Ava. «Sjokoladerom-sufflé, eplekake med brandysaus, Key lime pai, brownie med salt karamell og panna cotta med bær.»

«Jøss», mumlet hun. «Du er virkelig en slem fyr, Martin.»

«Gjør mitt beste.» Martin viftet beskjedent med øyevippene. «Kos deg.»

Da Martin var borte, tok Ava en brownie-bit med gaffelen og lukket øynene mens hun nøt den.

Underlivet hans strammet seg. Øyelokkene hennes løftet seg, og hun smilte til ham. De strålende, mystiske øynene ertet ham. Eide ham.

«Vel?» Du overlater vel ikke alle fristelsene til meg alene?»

«Martin kom ikke med de søtsakene til meg», sa han.

«Vi står alle i dette sammen. Var det ikke det du sa?» Hun skjøv fatet mot ham før hun stakk gaffelen i en brownie og holdt den opp. «Det trengs energi for å herse med folk. Det blir en lang natt, kompis. Fyll på med karbohydrater.»

Han sukket frustrert. «Men for pokker, Ava.»

Leppene hennes formet det smilet som fikk hjertet hans til å slå raskere. «Kom igjen, tøffing», brummet hun. «Du bør ta medisinen din. For du vil trenge den.»

